Dvije žene danas su plakale. One posebno vole predsjednicu i kada sam ih vidjela da plaču, bilo mi je teško. Svi smo bili šokirani - ispričala nam je jedna zaposlenica požeške tekstilne tvrtke Orljava, inače u vlasništvu države, čijih je 350 radnika šokirao postupak Uprave tvrtke koji je prethodio prolasku hrvatske predsjednice Kolinde Grabar-Kitarović pokraj pogona Orljave.

Predsjednica je, naime, u sklopu svoga boravka u Požeštini u četvrtak posjetila Kazneni zavod u Požegi u čijem se krugu nalazi i tvornica Orljava i pokraj kojeg se mora proći da bi se došlo do uprave Kaznenog zavoda. Orljava joj nije bila u protokolu za posjet.

- Prije dolaska predsjednice došla je šefica i rekla da se zaključaju prednja i bočna vrata kako nitko od nas ne bi izašao van dok predsjednica bude prolazila. Nas su posjećivali predsjednici Mesić i Josipović, bili ovdje u pogonu i nikada nije bilo problema, a sada nam je bilo zabranjeno izaći pred pogon i mahnuti predsjednici. Neke su joj žene uspjele mahnuti kroz staklo u strojnici, a ona im je uzvratila mahnuvši iz automobila i to je bilo to - ispričala nam je radnica Orljave, koja se, kao i njezine kolegice, ne može načuditi tome što su doživjele.

Danijel Soldo / HANZA MEDIA

- Da štos bude veći, mi smo ovdje sve same žene. Ne znam ima li pet muškaraca i onda nam se zabrani vidjeti predsjednicu, a zapravo smo očekivali da će i nas posjetiti, jer je išla i u privatne tvrtke. Ne krivimo mi nju, koja možda i ne zna da je prošla pokraj tvrtke koja je u 100-postotnom vlasništvu države. To je netko “jako lijepo” organizirao. Svi su revoltirani i šokirani što nas se zaključalo. Ne znamo što je ovo. Pa to je naša predsjednica. Nije došao onaj iz Amerike, kako se zove, Trump. Ne znam kome je u interesu da ona ne dođe kod nas i tko je to i zašto odlučio, ali smo jako razočarani tim postupkom - rekla nam je radnica Orljave, čiji predsjednik Uprave Luka Balenović demantira tvrdnje kako su radnice zaključane ne bi li ih se spriječilo da se vide ili čak susretnu s predsjednicom.

- To su gluposti i izmišljotine. U vrijeme kada je predsjednica trebala proći, mi imamo gablec, pa žene izlaze van na bočna vrata zapaliti cigarete jer tamo imaju klupe i pepeljare. Rekli smo da ćemo to zabraviti da žene ne izlaze na tu stranu, da ne bude sijelo dok predsjednica prolazi, te da radnice koje žele zapaliti izađu na drugu stranu. Ne mogu vjerovati koliko je zlih jezika i što sve radnice mogu pričati. To je zbilja čista dezinformacija i zločestoća. Treba doći ovdje i pogledati gdje su bile - rekao je Balenović.